Návrh

**VYHLÁŠKA**

**Ministerstva životného prostredia Slovenskej republiky**

z ..... 2019,

**ktorou sa vykonávajú niektoré ustanovenia zákona o zálohovaní jednorazových obalov na nápoje**

Ministerstvo životného prostredia Slovenskej republiky podľa § 9 ods. 3 písm. a) a b) zákona č. ..../2019 Z. z. o zálohovaní jednorazových obalov na nápoje a o zmene a doplnení niektorých zákonov ustanovuje:

**§ 1**

**Zálohovaný jednorazový obal na nápoje**

Zálohuje sa jednorazový obal na nápoje

a) z plastu, ktorým je fľaša, s objemom 0,1 litra až 3 litre,

b) z kovu, ktorým je plechovka, s objemom 0,1 litra až 3 litre.

**§ 2**

**Minimálna výška zálohu**

Minimálna výška zálohu za zálohovaný jednorazový obal na nápoje sa ustanovuje takto:

a) 0,12 eura za jeden zálohovaný jednorazový obal uvedený v § 1 písm. a),

b) 0,10 eura za jeden zálohovaný jednorazový obal uvedený v § 1 písm. b).

**§ 3**

**Označenie zálohovaného jednorazového obalu na nápoje**

(1) Zálohovaný jednorazový obal na nápoje sa označuje nezameniteľným identifikátorom čiarového kódu, textom a graficky.

(2) Textové označenie zálohovaného jednorazového obalu na nápoje sa vykoná použitím slov „Zálohovaný jednorazový obal“ tak, aby tieto slová boli ľahko čitateľné.

(3) Grafické označenie zálohovaného jednorazového obalu na nápoje sa vykoná použitím znaku vo veľkosti, ktorá zaručuje jeho ľahkú rozpoznateľnosť.

(4) Veľkosť znaku sa určuje primerane pre každý objem zálohovaného jednorazového obalu na nápoje.

**§ 4**

Táto vyhláška nadobúda účinnosť 1. januára 2020.